ברכות לג

שלום למאזינים היום י' שבט תש"פ , נאיר בע"ה מס' הארות על דף לג במסכת ברכות

היום לראשונה בש"ס אנו פוגשים את דמותו של התנא המופלא, רבי חנינא בן דוסא.

ת''ר מעשה במקום אחד שהיה ערוד והיה מזיק את הבריות באו והודיעו לו לר' חנינא בן דוסא אמר להם הראו לי את חורו הראוהו את חורו נתן עקבו על פי החור יצא ונשכו ומת אותו ערוד נטלו על כתפו והביאו לבית המדרש אמר להם ראו בני אין ערוד ממית אלא החטא ממית

גם בדף של מחר , לד: במשנה המסיימת את הפרק מסופר עליו.

אמרו עליו על ר' חנינא בן דוסא שהיה מתפלל על החולים ואומר זה חי וזה מת אמרו לו מנין אתה יודע אמר להם אם שגורה תפלתי בפי יודע אני שהוא מקובל ואם לאו יודע אני שהוא מטורף:

ובגמרא שם, 2 סיפורים על תפילתו המופלאה של רחב"ד , כעבד לפני המלך, המציל בתפילתו את בנו של רבן גמליאל ואת בנו של רבן יוחנן בן זכאי.

{בהערת אגב- ידוע שלרבן גמליאל דיבנה נכד ר"ג הזקן, יש בן בשם חנינא. אולי קרא לבנו , על שם הצדיק ?}

כל מי שגדל על כה עשו חכמינו, מכיר את הניסים המסופרים במסכת תענית דפים כד-כה

את ביתו העצובה , בע"ש בין השמשות, שהתחלף לה השמן בחומץ, ואמר לה – מי שאמר לשמן שידלק יאמר לחומץ וידלק.

מכיר גם את אשתו של רבי חנינא בן דוסא, הענייה כל כך, שבדרך נס התמלא תנורה בחלות לשבת, כדי שלא תתבייש משכנתה.

ומכיר גם את העיזים שלו שבדרך נס לא נטרפו ע"י דובים, אלא אדרבא, הביאו דובים בקרניהם.

עוד סיפור פחות ידוע. או בגלל שנמצא אי שם ביבמות קכא:, או בגלל הסוף הלא כ"כ טוב.

וכך מסופר שם ת''ר מעשה בבתו של נחוניא חופר שיחין שנפלה לבור הגדול ובאו והודיעו לרבי חנינא בן דוסא שעה ראשונה אמר להם שלום שניה אמר להם שלום שלישית אמר להם עלתה אמר לה בתי מי העלך אמרה לו זכר של רחלים נזדמן לי וזקן מנהיגו (רש"י-אברהם מנהיג את אילו של יצחק) אמרו לו נביא אתה אמר להם לא נביא אנכי ולא בן נביא אנכי אלא דבר שהצדיק מתעסק בו,יכשל בו זרעו ? אמר רבי אבא אע''פ כן מת בנו (של רבי נחוניא) בצמא שנאמר {תהילים נ-ג} וסביביו נשערה מאד מלמד שהקדוש ברוך הוא מדקדק עם סביביו כחוט השערה

כלומר זכויותיו של נחוניא חופר שיחין, שדאג למים לעולי הרגל, הצילו את הבת מטביעה בבור, אך לא את הבן שמת בצמא. וסביביו נשערה מאד.

אכן נאים לבעל נס כזה, דבריו בפרק ג' בפרקי אבות רבי חנינא בן דוסא אומר, כל שיראת חטאו קודמת לחכמתו, חכמתו מתקיימת. וכל שחכמתו קודמת ליראת חטאו, אין חכמתו מתקיימת.

הוא היה אומר, כל שמעשיו מרובין מחכמתו, חכמתו מתקיימת.

וכל שחכמתו מרובה ממעשיו, אין חכמתו מתקיימת.

וזהו ששנינו בסוף סוטה. משמת רבי חנינא בן דוסא, בטלו אנשי מעשה.

אפשר לפרש – בטלו אנשים העושים ניסים, ואפשר , עפ"י דבריו באבות- בטלו עושי מעשים טובים.

סיפור פחות ידוע, נמצא במסכת בבא בתרא, דף עד. מיד בסיום גוזמאות רבה בר בר חנה. שם מספר רבי יוחנן , שראה מהספינה ארגז שהיו קבועים בו אבנים טובות ומרגליות, ומוגן ע"י כרישים. ולמראה מאבק הצוללן (בר אמודאי) והכריש – יוצאת בת קול ואומרת – מה לכם בזה הארגז השייך לאשתו של רבי חנינא בן דוסא שעתידה להצניע בו תכלת , עבור הצדיקים , לעולם הבא. מסביר המהרש"א שם , שזכתה צדקת זו לכך, בגין שלא רצתה להנות בעולם הזה ממעשי הניסים כמסופר בתענית.

מעניין שבכל הש"ס, משנה וגמרא , לא מובאת אף הלכה בשמו. דוקא מהסיפור הזה על אשתו, נלמדות 2 הלכות : בגליון הש"ס שם בבבא בתרא, מפנה לרא"ש בגיטין , שאשה יכולה להטיל ציצית בתכלת. בנוסף התוס' שם,– מציין שמכאן שאין מצוות בטלות לעתיד לבוא, שהרי התכלת עבור הציצית, שמורה לעתיד לבוא.

בצדקת הצדיק אות רי , לרבי צדוק הכהן מלובלין , כותב כך :

ור' חנינא בן דוסא לא תמצא בכל הש"ס ממנו שום הלכה זולת ההיא דאבות (ג' ט') כל שיראת חטאו וכו' וכל שמעשיו וכו' ובשאר מקומות סיפוריו ממופתיו בתפילותיו כי זה כל עיסקו. ושורש נפשו בתורה הוא באותה מימרא דכל שיראת חטאו וכו' שזה היה הבליטה מנפשו ומורה על אותו דבר שאין החכמה העיקר רק היראת חטא צריך שיקדם, והמעשה יהיה מרובה כי זה כל עיסקו בתפילה שנקרא עבודה ויראה.

כלומר קיים בעצמו את משנתו, על דרך הוא היה אומר, שמעשיו היא תפילתו – קדמה לחכמתו ממנה לא נשאר דבר כתוב.

לסיום נחזור לסיפור על העיזים שהביאו דובים בקרניהם. כה מפורסם סיפור זה עד שהוא מוזכר בבבא מציעא קו. בהקשר של רועה שעזב העדר, ובא זאב ודרס או ארי וטרף , ופטור אם ניתן להעריך שגם אם היה שם לא היה מציל. ולטענת בעל הבית לו היית שם – היה מתקיים בך גם את הארי ואת הדב הכה עבדך כאמור בדוד-יכול לענות הרועה – אם היית ראוי לכך – היה מתרחש לעדר שלך נס, כעיזיו של רבי חנינא בן דוסא שהביאו דובים בקרניהם.

תוס' שם מבאר , את טענת בעל הבית, שלו היה הרועה נמצא שם – היתה בו רוח גבורה ודעת להילחם. והיה מתרחש לו נס כדוד.

מדברי תוספות זה מדייק הרב צבי יהודה קוק , בספרו לנתיבות ישראל א' עמ' קפ"ג, במאמר , לתוקף קדושת יום עצמאותנו, שרוח דעת וגבורה להילחם – הינה נס.

וכלשונו – " ואם כך הוא במעשה הצלה וישועה של דוד במרעית צאנו הפרטית, בטרם היותו מלך על ישראל...על אחת כמה וכמה בענין כלל ישראל ומהלך ישועתו ומעשה הצלתו ותקומתו שהננו באים כאן במגע ישיר עם וברור בגילוי "רוח הגבורה והדעת".

כלומר גבורת הרוח והדעת להכריז על הקמת המדינה ושל חיילנו הקדושים למסור את הנפש במלחמה – הם למעשה נס !

על כן פסק הרב משולם ראטה זצ"ל בשו'ת קול מבשר , שחובה לומר הלל , על הנס שעשה הקב"ה לנו, באמצעות רוח הגבורה ודעת שהוגדרו בתוספות הנ"ל כנס.

לעיל ברכות יז: למדנו אמר רב יהודה אמר רב בכל יום ויום בת קול יוצאת מהר חורב ואומרת כל העולם כולו נזונין בשביל חנינא בני וחנינא בני די לו בקב חרובין מערב שבת לערב שבת.

שואל ר' צדוק , בפרי צדיק לחנוכה, וקשה שהרי בזמן רב לא חי ר' חנינא בן דוסא ואיך שייך כרוז זה בכל יום בזמן רב ! ומתרץ - שבכל דור ודור יש נפש שנקרא חנינא, והיינו שיודע ומכיר שהכל בא מחסד ה' יתברך שחונן לבריותיו.

ומעלת רבי חנינא בן דוסא, שהכיר שהכל מה' יתברך . כי רק מי שמורגל בטבע כמונו וכשרואה דבר היוצא מהטבע הוא נס. כמו אצלינו שנראה מה ששמן דולק הוא בטבע ושידלוק חומץ הוא נס. מה שאין כן ר' חנינא בן דוסא הכיר מפורש שהכל מה' יתברך ומה שהשמן דולק הוא גם בנס ממעשה ה' יתברך והוא יאמר לחומץ וידלוק והכל אחד. ועל זה רומז מה שכתבו בספרים אלקים גימטריא הטבע. שהוא שאף מה שנראה לעין שמתנהג בטבע הוא גם כן רק מעשה אלקים שהוא בעל הכוחות כולם.

 ויש לומר שזה שאומרים בברכת הודאה , בתפילת 18, ועל נסיך שבכל יום עמנו מפני שבאמת הכל נסים !

וכן מזכירין בברכה זו נס חנוכה (כלומר תפילת על הניסים בברכת מודים) שנעשה (הנס) על ידי ההכרה שהכל מה' יתברך. דאם לא כן איך היו נכנסים חמישה אנשים ללחום נגד עם רב כיוונים שמשלו בכל העולם אז?? והחשמונאים שיצאו למלחמה בודאי אין מקום למלחמה כזו במתי מעט. (אלא) רק מפני שהופיע בהם אז מדריגה זו שידעו שהכל בנס כעין מה שאמר ר' חנינא בן דוסא מי שאמר לשמן וידלוק וכו', שהכל יד ה' עושה ואין שום דבר בטבע. ומי שיתן כח לגבורי מלחמה המרובים לכבוש אין מעצור לו להושיע גם למתי מספר

ידוע ששורשי תורת הרב קוק יונקים גם מתורת ר' צדוק

והנה 2 נביאים התנבאו בסגנון אחד. שניהם ראו הנס שבטבע וקבעו שיש להודות ולהלל לשמך הגדול.

עד כאן בקצרה מפורטל הדף היומי

להתראות מחר מסכת ברכות דף לד